MTLS-SAWADรูดหนัก วิตกศาลฯตีความพ.ร.บ.ห้ามเก็บดบ.เกินอัตรา-คลังควบคุมสินเชื่อ Non-bank
ผู้สื่อข่าวรายงานว่า ราคาหุ้นบริษัท เมืองไทย ลิสซิ่ง จำ …
2 ก.ค. 2561

ผู้สื่อข่าวรายงานว่า ราคาหุ้นบริษัท เมืองไทย ลิสซิ่ง จำกัด (มหาชน) หรือ MTLS ล่าสุด ณ เวลา 10.53 น. อยู่ที่ระดับ 34.50 บาท ปรับตัวลง 1.25 บาท หรือ 3.50% สูงสุดที่ 35 บาท ต่ำสุดที่ 33.25 บาท ด้วยมูลค่าซื้อขาย 488.09 ล้านบาท
ด้าน บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD อยู่ที่ระดับ 56 บาท ปรับตัวลง 2บาท หรือ 3.45% สูงสุดที่ 58 บาท ต่ำสุดที่ 54.25 บาท ด้วยมูลค่าซื้อขาย 536.01 ล้านบาท
โดยราคาหุ้นทั้ง 2 บริษัทปรับตัวลดลงแรง 2 วันติดต่อกัน โดยนักวิเคราะห์คาดว่าราคาหุ้น MTLS ที่ปรับตัวลดลงหนักเกิดจากความกังวลในประเด็นของการถูกฟ้องร้องว่าเรียกเก็บดอกเบี้ยสูง เกินที่พ.ร.บ. กำหนด โดยห้ามเรียกเก็บดอกเบี้ยเกินอัตราดอกเบี้ย 15% ต่อปี อย่างไรก็ตาม พ.ร.บ.ไม่ได้ระบุว่าเป็น flat rate หรือ effective rate และสามารถเรียกเก็บค่าธรรมเนียมได้ตามความเหมาะสม โดยไม่ได้ระบุเพดานของค่าธรรมเนียม ซึ่งมองว่ากฏหมายยังมีความไม่ชัดเจน
ดังนั้นการจะระบุว่าบริษัทใดทำผิดกฎหมายหรือไม่ คาดว่าจะอยู่ที่การพิจารณาและตีความของศาลที่คาดว่าในอนาคตยังมีความเสี่ยงในเรื่องการตีความกฎหมายซึ่งอาจจะส่งผลต่อการดำเนินงานของบริษัทที่ปล่อยสินเชื่อภายใต้สัญญาเงินกู้ อีกทั้งมีความกังวลจากการที่กระทรวงการคลังจะเข้ามาควบคุมการปล่อยสินเชื่อของ Non-bank
 
ด้าน บล.โนมูระ พัฒนสิน ระบุในบทวิเคราะห์ฯว่า ราคาหุ้น บมจ.เมืองไทย ลิสซิ่ง (MTLS) ปรับตัวลดลง 5 วันต่อเนื่องจาก 43.25 บาท สู่ 37 บาท หรือลดลง 15% คาดมาจากความกังวลของตลาดใน 2 ปัจจัยคือ ความกังวลจากผลกระทบพ.ร.บ. ห้ามเรียกเก็บดอกเบี้ยเกินอัตรา และความกังวลจากการที่กระทรวงการคลังจะเข้ามาควบคุมการปล่อยสินเชื่อของ Non-bank แต่ยังคงแนะนำ “ซื้อ” หุ้น MTLS ให้ราคาเป้าหมาย 53 บาท
ทั้งนี้ มองผลกระทบจากพ.ร.บ.ห้ามเรียกเก็บดอกเบี้ยเกินอัตรา โดยมีข่าวออกมาว่ามีลูกค้า 3 รายแจ้งความกับตำรวจเรื่อง MTLS เรียกเก็บดอกเบี้ยในอัตราสูง และมีการพูดถึงเรื่องดังกล่าวอีกครั้งอาจเป็นหนึ่งในปัจจัยที่กดดันราคาหุ้น ซึ่งในปัจจุบัน MTLS เก็บดอกเบี้ย 15% p.a. และค่าธรรมเนียมเฉลี่ย 7-8% ส่งผลให้อัตราผลตอบแทนจากสินเชื่อ (yield) อยู่ที่ 22-23% p.a. หากพิจารณาอัตราดอกเบี้ยตามประเภทสินเชื่อ พบว่าอัตราดอกเบี้ยรวมค่าธรรมเนียมสูงสุด (นอกจาก personal loan และ nano finance ซึ่งอยู่ภายใต้การควบคุมของธนาคารแห่งประเทศไทย (ธปท.) คือดอกเบี้ยของสินเชื่อโฉนดที่ดินแบบไม่จดจำนองที่ 1.19% ต่อเดือน หรือ 14.28% flat rate ต่อปี หรือ 25.39% effective rate ต่อปี
โดย ตาม พ.ร.บ.ห้ามเรียกเก็บดอกเบี้ยเกินอัตรา บัญญัติให้ ห้ามเรียกเก็บดอกเบี้ยเกิน 15% ต่อปี โดยมิได้ระบุว่าเป็น flat rate หรือ effective rate และสามารถเรียกเก็บค่าธรรมเนียมได้ตามความเหมาะสม โดยไม่ได้ระบุเพดานของค่าธรรมเนียม ซึ่งมองว่ากฏหมายยังมีความไม่ชัดเจน ดังนั้นการจะระบุว่าบริษัทใดทำผิดกฎหมายหรือไม่ คาดว่าจะอยู่ที่การพิจารณาและตีความของศาล
ดังนั้น ในอนาคตยังมีความเสี่ยงในเรื่องการตีความกฎหมายซึ่งอาจจะส่งผลต่อการดำเนินงานของบริษัทที่ปล่อยสินเชื่อภายใต้สัญญาเงินกู้ อย่างเช่น MTLS อย่างไรก็หากเปรียบเทียบความเสี่ยงและอัตราดอกเบี้ยที่ธุรกิจบัตรเครดิต และสินเชื่อส่วนบุคคลที่สามารถเก็บอัตราดอกเบี้ยได้ 18% และ 28% ดังนั้น จึงประเมินว่าโอกาสในการตีความของศาลให้อิงการคิดดอกเบี้ยไม่เกิน 15% effective rate ยังน้อย